આઓએ ઓફિસના એક નોકર સાથે કંપનીના મૂળ યહૂદી હિસાબનીશ ઇત્ઝાક સ્ટર્નને સંદેશો મોકલ્યો. ઇત્ઝાક એ દિવસે ઇન્ફ્લ્યૂએન્ઝાને કારણે પોતાને ઘેર હતો. એકાઉન્ટિંગનું બહુ સાધારણ જ્ઞાન ધરાવતો આઓ તો રાજકીય રીતે નિયૂક્ત થયેલો માણસ હતો. તેની ઇચ્છા એવી હતી, કે સ્ટર્ન ઓફિસમાં આવીને આ અણધારી આવી પડેલી મડાગાંઠ ઉકેલી આપે! પોજોર્ઝ ખાતે આઓએ સ્ટર્નને ઘેર હજુ સંદેશો રવાના કર્યો જ હતો. ત્યાં તેના સેક્રેટરીએ ઓફિસમાં આવીને જણાવ્યું કે બહાર હેર ઓસ્કર શિન્ડલર તેની રાહ જોઈ રહ્યા છે, અને તેમની એપોઇન્ટમેન્ટ હોવાનું જણાવે છે. આઓએ બહારના કમરામાં જઈને જોયું, તો એક ઊંચો યુવાન બહુ જ સૌમ્ય મુખમુદ્રા સાથે ધુમ્રપાન કરતો ગંભીરતાપૂર્વક બેઠો હતો. આગલી રાત્રે જ એક પાર્ટીમાં આઓની મુલાકાત ઓસ્કર સાથે થઈ હતી. ઓસ્કર બકાઇસ્ટરની ઑફિસમાં ઇન્ગ્રીડ નામની એક ચેક-જર્મન છોકરી સાથે બેઠો હતો. જે રીતે આઓ બકાઇસ્ટર કંપનીમાં જર્મન નિરીક્ષક હતો, તે જ રીતે એ છોકરી પણ અન્ય એક યહૂદી હાર્ડવેર કંપનીમાં જર્મન નિરીક્ષક હતી. શિન્ડલર અને ઇન્ગ્રીડ એકબીજાના પ્રેમમાં હતાં. તેમની આકર્ષક જોડી બહુ જ મોહક લાગતી હતી. એબવરમાં બંનેના ઘણા બધા મિત્રો હતા.